ΓΡΑΠΤΗ ΕΡΩΤΗΣΗ E-0560/99

υποβολή: John Iversen (PSE) προς την Επιτροπή

(12 Μαρτίου 1999)

Θέμα: Νέες διαδικασίες κατανομής των πιστώσεων από την ISPO

Τον Νοέμβριο του 1998, το Ίδρυμα Επιστημών Πληροφόρησης και Μέσων Ενημέρωσης ζήτησε κονδύλια από την ISPO για τη διεξαγωγή διάσκεψης σχετικά με την κοινωνία της πληροφόρησης και των μέσων ενημέρωσης. Το Ιδρυμα έλαβε θετική απάντηση στο αίτημά του και κλήθηκε να διευρύνει τη διάσκεψη και να αυξήσει το ύψος του ποσού που είχε ζητήσει. Στη συνέχεια, οι διοργανωτές προέβησαν στον σχεδιασμό της διάσκεψης στην οποία θα συμμετείχαν πάνω από 100 άτομα από 18 χώρες.

Την 1η Δεκεμβρίου 1998, η ISAC/ISPO γνωστοποίησε ότι θα χρηματοδοτήσει με ποσόν ύψους 48.000 ECU τη διάσκεψη που θα διεξήγετο τον Φεβρουάριο του 1999 στο Ώρχους.

Από επιστολή της Martina Haak προκύπτει ότι η ISPO θα φιλοξενούσε τη διάσκεψη στη σελίδα της στο Διαδίκτυο. Ξαφνικά, στις 4 Φεβρουαρίου 1999, το Πανεπιστήμιο του Ώρχους λαμβάνει επιστολή όπου του ανακοινώνεται ότι η Επιτροπή αποσύρει τη συμμετοχή της. Τούτο προκύπτει και από επιστολή του Jörg Wenzel προς τον καθηγητή Per Jauert στις 5 Φεβρουαρίου 1999. Ωστόσο, το Πανεπιστήμιο του Ώρχους είχε ήδη δαπανήσει 127.000 κορόνες για τη διάσκεψη, η οποία τελικώς δεν διεξήχθη.

Πώς προτίθεται η Επιτροπή να αποζημιώσει το Πανεπιστήμιο του Ώρχους για τις δαπάνες στις οποίες υπεβλήθη για τη διάσκεψη αυτή;

Απάντηση του κ. Bangemann εξ ονόματος της Επιτροπής

(30 Απριλίου 1999)

Το Πανεπιστήμιο του Aarhus επικοινώνησε με το Γραφείο προαγωγής της κοινωνίας των πληροφοριών (Information society promotion office - ISPO) τον Οκτώβριο του 1998, επιζητώντας στήριξη για συνάντηση πρακτικής εργασίας (workshop) ή συνέδριο, με θέμα "Τα τοπικά μέσα μαζικής ενημέρωσης και η κοινωνία των Πληροφορίας". Επίσημη αίτηση επιχορηγήσεως παρελήφθη μόνο στις 20 Νοεμβρίου 1998, και την 1η Δεκεμβρίου ολοκληρώθηκε η προκαταρκτική ανάλυση που διενέργησε το ISPO σχετικά με το περιεχόμενο και την προσέγγιση της προτεινόμενης συνδιάσκεψης, με θετική γνωμοδότηση όσον αφορά την ενδεχόμενη παροχή του ζητηθέντος δανείου, σε ποσοστό 49.5 % των προϋπολογισθεισών δαπανών. Στη συνέχεια, η αίτηση προωθήθηκε από τον ISPO στις περαιτέρω φάσεις της διαδικασίας λήψεως αποφάσεων, στην Επιτροπή.

Κατόπιν επαφών με τους οργανωτές, που επιθυμούσαν να γνωρίσουν την πορεία της αίτησής τους, διαβιβάστηκε ανεπισήμως, στις 2 Δεκεμβρίου, στο Πανεπιστήμιο του Aarhus, η προκαταρκτική θετική γνώμη του ISPO, με την ρητή, ωστόσο, διευκρίνιση ότι δεν μπορούσε να υπάρξει κοινοποίηση τελικής αποδοχής προτού εκδοθεί επίσημη απόφαση της Επιτροπής, κάτι που θα απαιτούσε ακόμη κάποιο χρόνο (ενδεχομένως μέχρι τα τέλη Δεκεμβρίου). Η γνώμη αυτή δεν αποτελούσε επίσημη απόφαση της Επιτροπής επί του αιτήματος, και ουδέποτε παρουσιάστηκε υπό αυτήν την ιδιότητα στο Πανεπιστήμιο του Aarhus.

Επιπλέον, στο πλαίσιο των επαφών με τους οργανωτές, η γραμματεία του ISPO επιβεβαίωσε ότι θα ετοποθετείτο στη θέση του ISPO στο web, μια υπερσύνδεση στην ιστοσελίδα της συνδιάσκεψης - κοινή πρακτική για πολλές άλλες συνδιασκέψεις και εκδηλώσεις με θέμα την κοινωνία των πληροφοριών (ΚΠ) - ενέργεια που ευθυγραμμίζεται πλήρως με τους στόχους που καθορίστηκαν για το ISPO όταν συνεστήθη από την Επιτροπή. Η πρώτη σελίδα (homepage) του ISPO δεν αποτελεί παρά ένα μόνο μέσο που παρέχει μία ευρύτερη, κατά το δυνατόν, εικόνα των σχετικών με την κοινωνία των πληροφοριών δραστηριοτήτων στην Κοινότητα, καθώς και πρόσβαση σε περαιτέρω πληροφορίες σε άλλες θέσεις του web, εγκαθιστώντας, κατά περίπτωση, υπερσυνδέσεις. Πρέπει να γίνει κατανοητό ότι μια σύνδεση με μια ιστοσελίδα συνδιάσκεψης από την πρώτη σελίδα (homepage) του ISPO δεν μπορεί να θεωρηθεί ως απόδειξη δέσμευσης της Επιτροπής, ως προς μία εκδήλωση. Οι συνδέσεις αυτές εγκαθιστώνται, συχνά, κατόπιν αιτήσεως των οργανωτών, ανεξαρτήτως της τυχόν χρηματοδοτικής στήριξης.

Αναφέρθηκε επίσης ότι στους οργανωτές της συνδιάσκεψης περιλαμβανόταν εκπρόσωπος έργου του οποίου επικεφαλής είναι η πόλη της Στοκχόλμης, σε μια προσπάθεια προβολής δραστηριοτήτων που θα μπορούσαν να ενδιαφέρουν τους συμμετέχοντες και να αναβαθμίσουν το πρόγραμμα της συνδιάσκεψης.

Την 1η Ιανουαρίου 1999 ετέθησαν σε ισχύ νέοι κανόνες για τις εκ μέρους της Επιτροπής επιχορηγήσεις. Στο πλαίσιο της διαδικασίας αυτής, η περί ής ο λόγος αίτηση υπεβλήθη στην επιτροπή αξιολόγησης των επιχορηγήσεων, στην πρώτη συνεδρίασή της, την 1η Φεβρουαρίου. Με βάση τα συμπεράσματα της επιτροπής, οι αρμόδιες υπηρεσίες αποφάσισαν την μη χορήγηση της ζητηθείσης επιχορηγήσεως. Το γεγονός αυτό κοινοποιήθηκε στο Πανεπιστήμιο του Aarhus στις 4 Φεβρουαρίου 1999, δηλαδή 3 εβδομάδες και πλέον πριν από την προγραμματισθείσα εκδήλωση.

Δεδομένου ότι δεν είχε αποσταλεί στον οργανωτή γραπτή επίσημη επιβεβαίωση εγκρίσεως και εφόσον - όπως δηλώνεται τώρα - η χρηματοδοτική συνεισφορά της Επιτροπής ήταν ζωτικής σημασίας για την πραγματοποίηση της συνδιάσκεψης, η ενδεδειγμένη ίσως ενέργεια του οργανωτή θα ήταν η αναβολή των τελικών οργανωτικών δραστηριοτήτων, μέχρις ότου υπάρξη επίσημη δέσμευση της Επιτροπής. Δυστυχώς όμως δεν συνέβη αυτό, και οι οργανωτές ισχυρίζονται ότι υπέστησαν ζημία. Η Επιτροπή δεν μπορεί όμως να θεωρηθεί υπεύθυνη για την εν λόγω ζημία, δεδομένου ότι οι δαπάνες ανελήφθησαν εκ μέρους των οργανωτών χωρίς επίσημη δέσμευση ή υποδείξεις εκ μέρους της Επιτροπής, και δεν είναι καθόλου αυτονόητο ότι το Πανεπιστήμιο του Aarhus προέβη στις πλέον ενδεδειγμένες ενέργειες προκειμένου να αποφευχθούν οι εν λόγω ζημίες, όταν απερρίφθη η αίτηση για επιχορήγηση της πραγματοποίησης της συνδιάσκεψης στις 25-26 Φεβρουαρίου 1999.

Η Επιτροπή εκφράζει την λύπη της για την μη πραγματοποίηση της εν λόγω εκδήλωσης, παρά το γεγονός ότι αυτή εντασσόταν, κατ' αρχήν, στους στόχους του προγράμματος εργασίας του ISPO.

Η Επιτροπή επιθυμεί επίσης να επιβεβαιώσει το γεγονός ότι, στο πλαίσιο των νέων εναρμονισμένων και διαφανέστερων διαδικασιών έγκρισης επιχορηγήσεων, πρόκειται να δημοσιευθεί στην Επίσημη Εφημερίδα, τις προσεχείς εβδομάδες, πρόσκληση υποβολής αιτήσεων για επιχορηγήσεις στο πλαίσιο του προγράμματος Promise που ενέκρινε το Συμβούλιο στις 30 Νοεμβρίου 1998(1) για την προαγωγή της ΚΠ στην Ευρώπη, υπό την διαχείριση του ISPO.

Τέλος, η Επιτροπή εκφράζει την ελπίδα ότι το συμβάν αυτό δεν θα σκιάσει την περαιτέρω καρποφόρο συνεργασία με το Πανεπιστήμιο του Aarhus.

(1) ΕΕ L 107 της 7.4.1998.